**Zăpada din flaut**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-ating pe cuvântul ce arde în flaut,

În tine alerg şi-n iarnă te caut,

Pe suflu depun frământarea-mi, de gheaţă

Ca fulgul de nea să prindă iar viaţă.

Portative în sloi se plimbă hoinare,

Furtuna din flaut mă face ninsoare

Şi ning pe silabe din note acute

Şi-n vifor îmi ard dureri nevăzute.

Privesc prin trecut şi-n nori mă topesc,

Pe stelele reci printre Urse plutesc,

În sunet se aprind făclii de speranţă

Şi gheata din noi încet se dezgheaţă.

Şi flautu-mi cerne silabe-nfocate,

Stârnesc avalanşe de doruri brodate,

Pe piscuri de gând de viscol ucise

Schiez prin tăceri şi visuri permise.

Şi-n mine se-adună nămeţi de iubire,

Fierbinţi se topesc în alba trezire,

Şi ţurţurul moare în glasul din clape

Şi-n mine te-aşezi şi-mi esti iar aproape.

14.12.2018